CELEX: 62019TN0568
Language: fi
Date: 2019-08-16 00:00:00
Title: asia T-568/19: Kanne 16.8.2019 – Micreos Food Safety v. komissio

4.11.2019   
            
            
               FI
            
            
               Euroopan unionin virallinen lehti
            
            
               C 372/32
            
         
      Kanne 16.8.2019 – Micreos Food Safety v. komissio
      (asia T-568/19)
      (2019/C 372/33)
      Oikeudenkäyntikieli: englanti
      
         Asianosaiset
      
      
         Kantaja: Micreos Food Safety BV (Wageningen, Alankomaat) (edustaja: asianajaja S. Pappas)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan terveyden ja elintarviketurvallisuuden pääosaston johtajan 17.6.2019 tekemät päätökset, jotka muodostavat kokonaisuuden ja joilla komissio a) pidättäytyi lopullisesti noudattamasta asianmukaista komitologiamenettelyä liittyen komission asetusehdotukseen ”Listex™ P100:n käytön sallimisesta Listeria monocytogenesin rajoittamiseksi eläinperäisissä valmisruoissa” asetuksessa (EU) 853/2004 (1) tarkoitettuna kontaminaation poistajana, b) kieltäytyi tutkimasta tällaista Listex™ P100:n käyttöä valmistuksen apuaineena, joka ei ole kontaminaation poistaja, ja c) kielsi ensimmäisen kerran Listex™ P100:n pitämisen markkinoilla; tuote on ollut markkinoilla vuodesta 2006 lähtien eläinperäisten valmisruokien valmistuksen apuaineena, ja
               
            
                  —
               
               
                  velvoittamaan vastaajan vastaamaan omista oikeudenkäyntikuluistaan ja korvaamaan kantajat oikeudenkäyntikulut tässä oikeudenkäyntimenettelyssä.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahdeksaan kanneperusteeseen.
      
                  1)
               
               
                  Ensimmäinen kanneperuste, jonka mukaan riidanalainen päätös, siltä osin kuin siinä hylättiin kantajan hakemus saada Listex™ P100 hyväksytyksi kontaminaation poistajana, tehtiin ilman pysyvän kasvi-, eläin-, elintarvike- ja rehukomitean aiempaa äänestystä SEUT 289 artiklan 1 kohdan ja SEUT 291 artiklan 2 kohdan ja asetuksen (EU) 182/2011 (2) 5 ja 6 artiklan vastaisesti.
               
            
                  2)
               
               
                  Toinen kanneperuste, jonka mukaan riidanalainen päätös on lainvastainen siksi, että se tehtiin poliittisin perustein huolimatta siitä, että se on täytäntöönpanotoimi.
               
            
                  3)
               
               
                  Kolmas kanneperuste, jonka mukaan asetuksen (EY) 853/2004 3 artiklan 2 kohtaa tulkittiin virheellisesti.
               
            
                  4)
               
               
                  Neljäs kanneperuste, jonka mukaan perustelut ovat puutteelliset ja joka tapauksessa lainvastaiset, koska niissä ei erotettu toisistaan kontaminaation poistajaa ja valmistuksen apuainetta, joka ei ole kontaminaation poistaja.
               
            
                  5)
               
               
                  Viides kanneperuste, jonka mukaan pysyvää kasvi-, eläin-, elintarvike- ja rehukomiteaa ei kuultu siltä osin kuin kantaja pyysi saada Listex™ P100 hyväksytyksi valmistuksen apuaineena, joka ei ole kontaminaation poistaja.
               
            
                  6)
               
               
                  Kuudes kanneperuste, jonka mukaan SEUT 168 artiklan 3 kohtaa on rikottu, koska listerialta ei ole suojauduttu ja sitä ei ole ehkäisty käyttämällä Listex™ P100:aa.
               
            
                  7)
               
               
                  Seitsemäs kanneperuste, jonka mukaan asetuksen (EY) 178/2002 (3) 14 artiklan 9 kohtaa on rikottu ja tavaroiden vapaata liikkuvuutta on rajoitettu.
               
            
                  8)
               
               
                  Kahdeksas kanneperuste, jonka mukaan hakijan oikeutettuja odotuksia on loukattu, koska Listex™ P100 on ollut markkinoilla vuodesta 2006 lähtien ja vuonna 2016 Euroopan elintarviketurvallisuusviranomainen totesi sen turvalliseksi.
               
            
         (1)  Eläinperäisiä elintarvikkeita koskevista erityisistä hygieniasäännöistä 29.4.2004 annettu Euroopan parlamentin ja neuvoston asetus (EY) N:o 853/2004 (EYVL 2003, L 139, s. 55).
      
         (2)  Yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä 16.2.2011 annettu Euroopan parlamentin ja neuvoston asetus (EU) N:o 182/2011 (EUVL 2011, L 55, s. 13).
      
         (3)  Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28.1.2002 annettu Euroopan parlamentin ja neuvoston asetus (EY) N:o 178/2002 (EYVL 2002, L 31, s. 1).